Lühiülevaade Märjamaa valla 2023. aasta eelarvest

# 2022. aasta septembris võeti vastu [Märjamaa valla arengukava 2018-2030](https://www.riigiteataja.ee/akt/404102022003) uus redaktsioon koos tegevuskava, investeeringute kava ja eelarvestrateegiaga aastateks 2023-2026. [Märjamaa valla 2023. aasta eelarve](https://www.riigiteataja.ee/akt/423022023021) võeti vastu Märjamaa Vallavolikogu 21.02.2023 määrusega nr 37 ning on koostatud tekkepõhiselt, mis tähendab, et tehingud kajastatakse vastavalt nende toimumisele, sõltumata sellest, millal nende eest raha laekub või välja makstakse. Valla eelarveaasta algab 1. jaanuaril ja lõpeb 31. detsembril. Peale vallaeelarve vastuvõtmist vallavolikogu poolt kinnitas Märjamaa Vallavalitsus 1.03.2023 määrusega nr 1 [Märjamaa valla 2023. aasta alaeelarved](https://www.riigiteataja.ee/akt/410032023003) koos alaeelarvete eest vastutajatega. Käesolevas lühiülevaates võrreldakse 2023. aasta eelarvet eelmise aasta eelarve tegeliku täitmisega.

2023. aasta peamised prioriteedid on:

* Märjamaa vald on turvaline, atraktiivne ning loodussõbraliku elu- ja töökeskkonnaga vald, kus avalike teenuste võrgustik on optimaalne ja kättesaadav kõigile vallaelanikele.
* Käesoleval aastal investeeritakse kõige enam elukeskkonna parendamisse: rekonstrueeritakse ja ehitatakse kruusa ja mustkattega teid ning tänavavalgustust.
* 2023. aastal tagatakse magistrikraadiga valla lasteaedade ning Muusika- ja kunstikooli õpetajatele üldhariduskoolide õpetajatega võrdne riiklikult kehtestatud alampalk (1749 eurot täistööajaga töötamise korral) ja teistele õpetajatele 90% riiklikult kehtestatud alampalga määrast.

Põhitegevuse tulud[[1]](#footnote-1)

**2023. aasta eelarves on planeeritud tulud 14,2 miljonit eurot. See on 0,8 miljonit eurot ehk 6,1% suurem kui 2022. aasta eelarve tegelik täitmine. Põhitegevuse tulud moodustuvad maksutuludest, kaupade ja teenuste müügitulust, saadavatest toetustest tegevuskuludeks ja muudest tegevustuludest.**

* Eelarve tuludest 50,7% ehk 7,2 miljonit eurot moodustab tulumaks (võrreldes 2022. aastaga kasv +4,0%)[[2]](#footnote-2). Alates 2020. aastast suurenes kohalikele omavalitsustele ülekantav tulumaksu osa 11,96%le.
* Kaupade ja teenuste müügist kogutakse eelarvesse 4,9% ehk 0,7 miljonit eurot (+0,4%).
* Saadavad toetused moodustavad eelarve tuludest 40,2%, ulatudes 5,7 miljoni euroni (+10,7%).

Käesoleval aastal eraldatakse riigieelarve toetusfondist lisaks tavapärastele eraldistele 0,2 miljonit eurot pikaajalise hoolduse korraldamise toetust ja 0,07 miljonit eurot kõrgenenud kuludega toimetulemise toetust ehk energiatoetust. Hariduskuludeks eraldatakse tänavu 2,9 miljonit eurot ehk 26,5% enam kui eelmisel aastal. Kokku suurenevad tasandus- ja toetusfondi eraldised 1,1 miljonit eurot. Projektidest saadavad toetused lisanduvad aasta jooksul ja lisatakse eelarvesse lisaeelarvetega.

* Muud tulud (maamaks, maavarade kaevandamise tasu, vee erikasutus jms) moodustavad eelarve tuludest 4,2% ehk 0,6 miljonit eurot (-0,1%).

Põhitegevuse kulud [[3]](#footnote-3)

**2023. aasta eelarves on planeeritud põhitegevuse kulud 13,4 miljonit eurot. See on 0,9 miljonit eurot ehk 7,2% enam kui 2022. aasta eelarve tegelik täitmine.**

Põhitegevuse kulud jaotuvad üheksa erineva valdkonna vahel, mis omakorda jagunevad majandusliku sisu alusel kaheks: antavad toetused ja muud tegevuskulud (majandamis- ja personalikulud).

* **Haridus** moodustab suurima osa põhitegevuse kuludest 56,8% ehk 7,6 miljonit eurot, suurenemine 10,9%**:**
	+ sh personalikulud5,8 miljonit eurot (+16,5%).
	+ sh majandamiskulud 1,7 miljonit eurot (-3,4%).
	+ sh antavad toetused 0,1 miljonit eurot (-12,4%).
* **Vaba aeg, kultuur ja religioon** moodustab 12,6% ehk 1,7 miljonit eurot, suurenemine 0,6%.
	+ sh personalikulud0,8 miljonit eurot (+10,3%).
	+ sh majandamiskulud 0,6 miljonit eurot (-14,0%).
	+ sh antavad toetused 0,3 miljonit eurot (+9,9%).

Ülejäänud 30,6% põhitegevuse kuludest ehk 4,1 miljonit eurot, suurenemine 4,4%, jaguneb seitsme valdkonna vahel järgmiselt:

* **Üldised valitsussektori teenused** 1,4 miljonit eurot (+15,4%), sh on reservfondi suuruseks planeeritud 0,14 miljonit eurot ehk 9,7% valitsussektori kuludest.
* **Sotsiaalne kaitse** 1,6 miljonit eurot (+9,0%).
* **Majandus** 0,6 miljonit eurot (-21,6%).
* **Muud** ehk 0,5 miljonit eurot (-0,3%) jaguneb avaliku korra, keskkonnakaitse, elamu- ja kommunaalmajanduse ja tervishoiu valdkonna kulude vahel.

Majandamis- ja personalikulud tervikuna moodustavad 92,8% ehk 12,4 miljonit eurot, suurenedes 9,1% võrrelduna 2022. aasta täitmisega. Personalikulud moodustavad 59,9% ja majandamiskulud 32,9 % põhitegevuse kuludest. Antavad toetused moodustavad 7,2% ehk 1,0 miljonit eurot, vähenedes 10,1% eelmise aasta täitmisega võrreldes.

Joonis 1. Põhitegevuse kulud majandusliku sisu alusel valdkonniti 2023. aastal võrreldes 2022. aasta eelarve täitmisega (tuhat eurot)

Investeerimistegevus

**2023. aasta eelarves on planeeritud investeerimistegevuse kulud 4,4 miljonit eurot, mis on 2,5 miljonit eurot suurem kui 2022. aastal tegelik täitmine. 2023. aastaks planeeritud põhivarade soetustest on 1,1 miljonit kavandatud toetuste arvelt.**

**Investeerimistegevuse kulud koosnevad:**

* **põhivara soetustest**, mis moodustab 89,1% ehk 3,9 miljonit eurot kogu investeerimistegevuse kuludest ning millest suurimad investeeringuobjektid on järgmistes valdkondades:
	+ - Majanduse valdkonda investeeritakse tänavu 2,9 miljonit eurot. Suuremad investeeringud on: kruusa- ja mustkattega teede rekonstrueerimine, Välja tänava rekonstrueerimine, Välja-Tamme kergliiklustee ehitamine, Metsanurga tänava rekonstrueerimine, Märjamaa-Valgu kergliiklustee projekteerimine.
		- Elamu- ja kommunaalmajanduse valdkonda investeeritakse kokku 0,4 miljonit eurot.
		- Hariduse ja kultuuri valdkonda investeeritakse tänavu 0,5 miljonit eurot.
		- Üldvalitsemise ja keskkonna tegevusalas teostatakse investeeringuid 0,1 miljoni euro ulatuses.
* **põhivara soetuseks antavast sihtfinantseerimisest**, mis moodustab 3,0% ehk 0,1 miljonit eurot:
	+ - Hajaasustuse programm ja toetus Sihtasutusele Märjamaa Valla Spordikeskus.
* **Intressikuludest,** mismoodustab 7,9%ehk0,4 miljonit eurot.

Investeeringute finantseerimiseks võetakse käesoleval aastal pikaajalist laenu 2,2 miljonit eurot.

Joonis 2. Investeeringud valdkondade ja finantseerimisallikate kaupa (tuhat eurot)

Finantsseis

* **Omafinantseerimisvõime** ehk põhitegevuse tulude ja põhitegevuse kulude vahe on 0,8 miljonit eurot ehk 5,7% põhitegevuse tuludest, millest tasutakse olemasolevaid laenu makseid ja osaliselt intressikulusid. Eesmärk on järgnevatel aastatel finantseerimisvõimet suurendada.
* **Netovõlakoormus** (kohustused miinus likviidsed varad) moodustab 2023. aasta lõpuks 65,5% põhitegevuse tuludest ehk 9,3 miljonit eurot. Seaduse kohaselt on 2023. aastal valla netovõlakoormuse ülempiiriks 80% põhitegevuse tuludest (11,3 miljonit eurot). Seega püsib Märjamaa vald lubatud netovõlakoormuse piirides.
* **Likviidsete varade maht** 2022. aasta lõpuks oli 0,937 miljonit eurot, millest 0,859 miljonit eurot suunati kulude katteks. Likviidsete varade suunamata jääk on 0,078 miljonit eurot.

Ülevaate koostas:

Lea Laurits

rahandusosakonna juhataja

lea.laurits@marjamaa.ee

1. maksutulud, tulud kaupade ja teenuste müügist, saadavad toetused, muud tegevustulud [↑](#footnote-ref-1)
2. sellist tähistust, võrdlemaks 2023.aasta eelarvet 2022. aasta eelarve täitmisega, kasutatakse dokumendis läbivalt [↑](#footnote-ref-2)
3. antavad toetused, muud tegevuskulud [↑](#footnote-ref-3)